Начало > КНСБ започва кампания в подкрепа на свои членове, засегнати от Covid-19
14:05, 01 май 20 / Общество 25 1678 Редактор: ТопНовини Автор
В Деня на труда и работническата солидарност КНСБ, нейните основни членове и фонд „Проф. д-р Желязко Христов, д.м.” стартират национална благотворителна кампания „Не си сам” в подкрепа на работещите синдикални членове, засегнати от разпространението на COVID-19, съобщиха от пресцентъра на синдикалната организация.
Честваме 1 май - Ден на труда
"Като най-голямата обществена организация КНСБ не може да остане безучастна към съдбите и нуждите на членовете си, засегнати от разпространението на вируса. Инициативата предвижда материална помощ под формата на продукти, лекарства, медицински пособия и др., които синдикалният член заяви.
Размерът ѝ ще е минимум 150 лв., като по преценка на отделните федерации той може да бъде и по-голям. Федерацията на синдикатите в здравеопазването, например, планира да подкрепи всеки свой заболял член с помощ в размер на 500 лв.
С целеви дарения в благотворителната инициатива се включват браншовите и регионалните структури на конфедерацията, както и синдикалните организации от предприятията и учрежденията. Към настоящия момент готовност за взаимопомощ заявяват:
Федерация на синдикатите в здравеопазването, Синдикатът на българските учители, Независима синдикална федерация на енергетиците в България, Федерация на независимите синдикални организации от леката промишленост, Националната синдикална федерация „Металелектро“, Федерацията на независимите синдикати на миньорите, Федерация на независимите синдикати от държавното управление и организации, Съюзът на транспортните синдикати в България.
СБУ и ФНСДУО осигуряват финансова подкрепа за акцията в размер на по 3000 лв. В същия размер е и сумата, осигурена от “Благотворителен фонд проф. д-р Желязко Христов”. СТСБ дарява 1000 лв. Кампанията ще се стреми да подкрепи максимално повече заразени синдикални членове и да генерира ресурс от 100 хил. лв., който да достигне до тях.
За целта благотворителна кампания „Не си сам” обявява следната банкова сметка за набиране на средства на Сдружение с нестопанска цел “Благотворителен фонд проф. д-р Желязко Христов”: IBAN: BG34UNCR76301010291100; ВIC код UNCRBGSF; УниКредит Булбанк.
Средствата ще бъдат разходвани при пълна прозрачност, ще бъдат публикувани детайлни отчети за постъпилите средства и направените дарения. Структурите на КНСБ са в готовност за съдействие и чрез доставяне на помощи, предоставяне на информация, придвижване на документация и други необходими дейности.
Към момента има регистрирани случаи на COVID-19 в здравния сектор, градския транспорт, леката промишленост, енергетиката, дирекция „Пожарна безопасност“. КНСБ апелира за солидарност и призовава всички свои членове и структури да се включат в благотворителната инициатива", съобщават още от синдиката.
коронавирус кнсб кампания